Uitsig oor die landskap in Transkei
Transkei kan in 3 landskapstreke ingedeel word, naamlik die kusvlakte, die binnelandse plato en die Drakensberghoogland. Die kuslyn is meer as 250 km lank en die aangrensende vlakte bestaan uit ŉ smal strook van sowat 50 km breed wat tot ongeveer 460 m bo seespieël lê. Die binnelandse plato beslaan die grootste gedeelte van Transkei en is heuwelagtige terrein.
Die Drakensberghoogland wissel in hoogte tussen ongeveer 1 370 en 1 830 m bo seespieël en word deur die hange en voetheuwels van die Drakensberge gevorm. Die hoogste pieke van die Transkeise Drakensberge is The Twins, Draken Rock en Castle Rock, wat almal in die noordweste geleë is en tot 2 416 m hoog is.
Die land is baie waterryk en word deurkruis deur 'n aantal standhoudende riviere, waarvan die Umzimkulu, die Mtamvuna, die Umtentu, die Umzimvubu, die Mthatha, die M'bashe en die Groot-Keirivier die belangrikstes is.
Transkei het 'n matige tot warm klimaat met 'n hoë reënval. Die gemiddelde maksimumtemperatuur langs die kus is 28 °C in Januarie en 21 °C in Julie. In die winter daal dit selde laer as 15 °C.
In die binneland wissel die somertemperature tussen 27°C en 13°C in Januarie en in die winter tussen 17°C en 0°C in Julie. Slegs 10 % van die land kry minder as 750 mm reën per jaar. Die meeste reën sak tussen Oktober en Maart uit en donderstorms is taamlik algemeen. Die jaarlikse reënval wissel van 750 tot 1 400 mm op die kusvlakte en van 500 tot 1 250 op die binnelandse plato en hoogland.
In die berge val daar gemiddeld sowat 8 keer per jaar sneeu, hoofsaaklik in Julie. Dit smelt egter gewoonlik binne 'n dag of twee, maar die welkome afloopwater voed die vele riviere.
Wêreldspektrum, 1982, ISBN 0908409680, volume 27, bl. 140
(en) Transkei. Encyclopædia Britannica. URL besoek op 24 Junie 2019.
Ontsluit van "https://af.wikipedia.org/w/index.php?title=Transkei&oldid=2238770"
Last edited on 21 Julie 2020, at 21:00
Die bladsy is laas op 21 Julie 2020 om 21:00 bygewerk.